Geologické ukladanie oxidu uhličitého ***I

P6_TA(2008)0612

Legislatívne uznesenie Európskeho parlamentu zo 17. decembra 2008 o návrhu smernice Európskeho parlamentu a Rady o geologickom ukladaní oxidu uhličitého, ktorou sa menia a dopĺňajú smernice Rady 85/337/EHS, 96/61/ES, smernice 2000/60/ES, 2001/80/ES, 2004/35/ES, 2006/12/ES a nariadenie (ES) č. 1013/2006 (KOM(2008)0018 — C6-0040/2008 — 2008/0015(COD))

(2010/C 45 E/44)

(Spolurozhodovací postup: prvé čítanie)

Európsky parlament,

1. schvaľuje zmenený a doplnený návrh Komisie;

2. vyzýva Komisiu, aby mu vec znovu predložila, ak má v úmysle podstatne zmeniť svoj návrh, alebo ho nahradiť iným textom;

3. berie na vedomie vyhlásenia Komisie uvedené v prílohe k tomuto uzneseniu;

4. poveruje svojho predsedu, aby túto pozíciu postúpil Rade a Komisii.

PRÍLOHA

VYHLÁSENIA KOMISIE

Vyhlásenie Komisie k najnovšiemu vývoju v oblasti rozvoja technológií na zachytávanie a skladovanie CO2

Komisia bude od roku 2010 pravidelne podávať správy o najnovšom vývoji v oblasti rozvoja technológií na zachytávanie a skladovanie CO2 v rámci svojich činností týkajúcich sa prevádzkovania siete demonštračných projektov na zachytávanie a skladovanie CO2. Tieto správy budú obsahovať informácie o pokroku dosiahnutom na demonštračných zariadeniach na zachytávanie a skladovanie CO2, o pokroku v oblasti rozvoja technológií na zachytávanie a skladovanie CO2, o odhadoch nákladov a o rozvoji infraštruktúry v oblasti prepravy a skladovania CO2.

Vyhlásenie Komisie k návrhu rozhodnutí o povolení a k návrhu rozhodnutí o prevode podľa článku 10 ods. 1 a článku 18 ods. 2 smernice

Komisia uverejní všetky stanoviská k návrhu rozhodnutí o povolení podľa článku 10 ods. 1 smernice a k návrhu rozhodnutí o prevode podľa článku 18 ods. 2. V uverejnenej verzii stanovísk sa však nezobrazia nijaké informácie, ktorých dôvernosť je zaručená na základe výnimiek prístupu verejnosti k informáciám podľa nariadenia (ES) č. 1049/2001 o prístupe verejnosti k dokumentom Európskeho parlamentu, Rady a Komisie (Ú. v. ES L 145, 31.5.2001, s. 43) a nariadenia (ES) č. 1367/2006 o uplatňovaní ustanovení Aarhuského dohovoru o prístupe k informáciám, účasti verejnosti na rozhodovacom procese a prístupe k spravodlivosti v záležitostiach životného prostredia na inštitúcie a orgány Spoločenstva (Ú. v. EÚ L 264, 25.9.2006, s. 13).

Vyhlásenie Komisie k tomu, či má byť oxid uhličitý menovite uvedenou látkou so zodpovedajúcimi prahovými hodnotami v revidovanej smernici Seveso

CO2 je bežná látka, ktorá sa v súčasnosti neklasifikuje ako nebezpečná. Preprava a úložiská CO2 preto v súčasnosti nie sú zahrnuté do smernice Rady 96/82/ES z 9. decembra 1996 o kontrole nebezpečenstiev veľkých havárií s prítomnosťou nebezpečných látok (smernica Seveso). Komisia urobila predbežnú analýzu dostupných informácií o preprave CO2 a empirické dôkazy, ako aj modelovanie potrubnej dopravy naznačujú, že príslušné riziká nie sú vyššie ako pri preprave zemného plynu potrubím. Zdá sa, že to isté platí aj pre lodnú dopravu CO2 v porovnaní s lodnou dopravou skvapalneného zemného plynu alebo skvapalneného ropného plynu. Ani nebezpečenstvo havárie v úložisku CO2, či už v dôsledku pretrhnutia pri injektáži alebo úniku po injektáži by podľa všetkého nemalo byť významné. O možnosti zahrnutia CO2 ako menovite uvedenej látky v rámci smernice Seveso sa však bude podrobnejšie uvažovať pri príprave navrhovanej revízie uvedenej smernice, ktorá je naplánovaná na koniec roka 2009 a začiatok roka 2010. Pokiaľ by sa posúdením zistilo možné závažné nebezpečenstvo havárie, Komisia by predložila návrhy na zahrnutie CO2 ako menovite uvedenej látky so zodpovedajúcimi prahovými hodnotami do revidovanej smernice Seveso. V takom prípade by Komisia takisto navrhla príslušné zmeny v prílohe III k smernici 2004/35/ES Európskeho parlamentu a Rady z 21. apríla 2004 o environmentálnej zodpovednosti pri prevencii a odstraňovaní environmentálnych škôd (smernica o environmentálnej zodpovednosti), aby všetky zariadenia patriace do pôsobnosti smernice Seveso, v ktorých dochádza k manipulácii so superkritickým CO2, boli takisto zahrnuté do smernice o environmentálnej zodpovednosti.

Vyhlásenie Komisie k zachytávaniu CO2 v minerálnej podobe

Zachytávanie CO2 v minerálnej podobe (teda jeho viazanie vo forme anorganických uhličitanov) je jednou z možných technológií znižovania emisií, ktorú by v zásade mohli využívať rovnaké kategórie priemyselných zariadení, ktoré môžu využívať geologické uskladňovanie CO2. V súčasnosti je však táto technológia stále v štádiu vývoja. Okrem energetického znevýhodnenia (1) spojeného so zachytávaním CO2, sa však dnes prejavuje aj výrazné energetické znevýhodnenie spojené so samotným procesom prevodu CO2 do minerálnej podoby, ktorou sa bude treba zaoberať pred tým, ako bude možné postúpiť do štádia komerčného využitia. Rovnako ako pri geologickom uskladňovaní aj tu bude treba ustanoviť kontroly týkajúce sa bezpečnosti technológie pre životné prostredie. Vzhľadom na podstatné rozdiely medzi týmito technológiami sa tieto kontroly pravdepodobne budú podstatne odlišovať od kontrol v prípade geologického uskladňovania. V súvislosti s týmito úvahami bude Komisia starostlivo sledovať technický pokrok v oblasti zachytávania CO2 v minerálnej podobe, aby mohla vypracovať účinný právny rámec umožňujúci ekologicky bezpečné zachytávanie CO2 v minerálnej podobe a jeho uznanie v rámci systému obchodovania s emisnými kvótami, keď táto technológia dosiahne príslušné štádium vývoja. Vzhľadom na záujem o túto technológiu medzi členskými štátmi a vzhľadom na tempo technologických zmien je pravdepodobné, že k prvému posúdeniu dôjde okolo roku 2014 alebo podľa okolností aj skôr.

(1) „Energetická pokuta“ je pojem používaný na vyjadrenie skutočnosti, že zariadenie, ktoré zachytáva CO2 alebo vykonáva mineralizáciu, využíva časť svojej energie na tieto procesy, a preto potrebuje viac energie ako zariadenie s rovnakým výkonom, ktoré však nezachytáva CO2 ani nevykonáva mineralizáciu.